**Zemeznalec** - 8. kolo (máj - jún 2017)


****

1. Ukázať krásy vlastnej krajiny sa dá rôznym spôsobom. Jedným z nich je aj tvorba videí na spôsob dnes už virálneho [*Follow me to..*.](http://www.boredpanda.com/follow-me-to-honeymoon-photos-instagram-murad-osmann-natalia/) od ruského fotografa Murada Osmanna. Koncom apríla sa svojho videa dočkalo aj Slovensko. Jeho autorom je Patrik Paulinyi a okrem množstva známych a menej známych slovenských lokalít účinkuje vo videu aj jeho priateľka. Pozorne si pozri [*Follow me to Slovakia*](https://www.interez.sk/follow-me-slovakia-26-rocny-fotograf-prezentuje-krasy-slovenska-nikto-doteraz-video-musite-vidiet/)a zodpovedaj otázky pod fotografiou.

[](https://www.youtube.com/watch?feature=share&v=fbkEmW6PlXs&app=desktop)

* V ktorých dvoch mestách bola natočená 17. až 18. sekunda videa? Čo majú spoločné budovy, ktoré sú uprostred záberov?
* Aká rieka sa vlieva do Hrona v meste, ktorého námestie je zachytené v 27. sekunde?
* Uveď aspoň tri lokality z videa, ktoré sa v minulosti spájali s ťažbou drahých kovov.
* Ktoré z krajských miest sa vo videu neobjavilo?
* Ak by si dostal/a za úlohu natočiť podobné video o svojom okrese, ktorých desať lokalít (prírodných alebo kultúrnych pamiatok, zaujímavých stavieb a pod.) by v ňom nesmelo chýbať? Navrhni svoj vlastný zoznam lokalít, v ktorých by si video natáčal/a.

1. Predstav si, že sa v Číne pripravuje tlač politicko-geografickej mapy Ázie. Autori mapy ju pripravujú v súlade s vnútropolitickou situáciou Číny a názormi na jej územnú celistvosť. Rovnakou farbou ako Čína by boli vyfarbené aj územia:   
     
   a) Tibetu b) Taiwanu c) Nepálu d) Mongolska
2. Speváčka Emma Drobná sa v TV show Petra Marcina zamýšľala nad tým, že Zem môže byť plochá. Údajne videla video plné faktov, ktoré tomu nasvedčujú... a skutočnú pravdu sa podľa nej i tak možno nikdy nedozvieme. Pozri si [záznam relácie](https://youtu.be/rfJKZoU1WiQ?t=12m22s) (12:22 - 15:05) a [webstránku Placatá Země](http://www.placata-zeme.cz/), ktorá podáva dôkazy „potvrdzujúce“ plochosť našej planéty. Na chvíľu sa vži do úlohy trpezlivého učiteľa a uveď Emme aspoň päť dôkazov o skutočnom tvare Zeme (stačí aj v podobe stručne vysvetlených bodov – dôkazov).
3. Mapová hádanka. Čo zobrazuje nižšie vložená mapa sveta? Čo majú spoločné štáty vyznačené sivou farbou? V najbližších rokoch sa má na mape dosiva zafarbiť aj Kazachstan. Nedávno o tom rozhodol jeho prezident Nursultan Nazarbajev. Zmenu zdôvodnil slovami „Je to spojené s modernými technológiami, komunikáciou a zvláštnosťami vedy a vzdelávania v 21. storočí.“



1. Existuje viacero jedál, ktorých názov sa v slovenčine (niekedy neopodstatnene) spája s geografic-kým názvom. Všetci poznáme napr. *španielske vtáčiky* alebo *segedínsky guľáš.* Vytvor týždenné obedové menu v reštaurácii *U hladného geografa*. Každý pracovný deň v týždni musí hlavný chod pozostávať z jedla, ktorého názov sa spája s určitou geografickou lokalitou (regiónom, mestom, štátom a pod.). Stravníci musia mať vždy na výber z dvoch jedál.
2. Ako isto vieš, vývoj austrálskych živočíchov a rastlín prebiehal v dlhodobej izolácii. V Austrálii sa preto vyskytujú živočíšne a rastlinné druhy ako nikde inde na Zemi (*endemity*). Niektoré z nich sú všeobecne známe, iné by sme vôbec nespoznali. Pozorne si pozri výrez z maľovanej mapy prírodných pomerov Austrálie, ktorá pochádza z roku 1950. V plnom rozlíšení ju otvoríš [na tomto odkaze](https://cdn.shopify.com/s/files/1/0183/5583/products/Australia_animal_map_1_1024x1024.jpg?v=1405599369). Správne pomenuj aspoň osem na mape vyobrazených živočíšnych druhoch.



1. Veková pyramída (*angl.* *population pyramid*) je najbežnejším grafických znázornením vekového zloženia obyvateľstva vybraného územia (napr. štátu). Tvar vekovej pyramídy Slovenska pre roky 2015 a 2050 si môžeš pozrieť [na tomto odkaze](https://a-static.projektn.sk/2016/03/vekova-pyramida-obyvatelstva-sr.png). Vekové pyramídy niektorých štátov majú prekvapivý tvar. Skladbu ich obyvateľstva charakterizuje napr. nerovnováha medzi počtom žien a mužov. Mužov je oveľa viac. Preskúmaj vekové pyramídy [Spojených arabských emirátov](http://www.populationpyramid.net/united-arab-emirates/2017/), [Kataru](http://www.populationpyramid.net/qatar/2017/) alebo [Bahrajnu](http://www.populationpyramid.net/bahrain/2017/), a zisti príčinu tejto anomálie. Aké sú s ňou spojené problémy a riziká?
2. Posledný superkontinent *Pangea* existoval v období pred asi 300 až 180 miliónmi rokov. Zamyslel/a si sa niekedy, ako by vyzeral dnešný svet, keby sa tento kontinent nerozdelil? Zaujímavým stvárnením súčasného politického usporiadania sveta na Pangey je mapa, ktorú si môžeš pozrieť na ďalšej strane. V plnom rozlíšení je dostupná [na tomto odkaze](http://4.bp.blogspot.com/-j6ZGqXskUm8/UDem8twbzaI/AAAAAAAACfY/fs-E3_PR-N8/s1600/pangea_politik.jpg). Ktoré dvojice štátov sa k sebe na Pangey v porovnaní s realitou najviac priblížili? Ktoré štáty sa, naopak, vzájomne najviac oddialili?



1. Malá hádanka. Ktoré slovenské mesto má v názve aj v erbe zviera?
2. V štátoch východnej a juhovýchodnej Ázie bola po stáročia (a sčasti ostáva dodnes) súčasťou odevu tradičná pokrývka hlavy. Je praktická a chráni pred tropickým slnkom. Spoznáš ju? Urči správnu odpoveď.



***Dokedy a kam poslať odpovede?***

*Odpovede na úlohy posielaj na e-mailovú adresu* [*zemeznalec@gmail.com*](mailto:zemeznalec@gmail.com) *najneskôr* ***do 30.6.2017****. Z úspešných riešiteľov, ktorí správne zodpovedajú aspoň 8 z 10 úloh,* ***vyžrebujeme piatich výhercov.*** *Výhercovia získajú knižné ceny (podľa vlastného výberu), ktoré do súťaže venovalo vydavateľstvo Slovart.* ***Odpovede odporúčame poslať aj na e-mailovú adresu Tvojej pani učiteľky/učiteľa.*** *Môžeš sa s nimi dohodnúť, že za úspešné riešenie súťaže Zemeznalec získaš jednotku z geografie.*